CELEX: 52012PC0413
Language: ro
Date: 2012-07-26
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1100/2007 al Consiliului de instituire a unor măsuri pentru regenerarea rezervelor de anghilă europeană

|
			
		
		
		52012PC0413
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1100/2007 al Consiliului de instituire a unor măsuri pentru regenerarea rezervelor de anghilă europeană /* COM/2012/0413 final - 2012/0201 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Tratatul privind funcționarea Uniunii
Europene (TFUE) face distincție între competențele delegate Comisiei
în vederea adoptării de acte fără caracter legislativ și cu
domeniu de aplicare general, care completează sau modifică anumite
elemente neesențiale ale actului legislativ, astfel cum prevede articolul 290
alineatul (1) din TFUE (acte delegate), și competențele conferite
Comisiei în vederea adoptării unor condiții unitare de punere în
aplicare a actelor obligatorii din punct de vedere juridic ale Uniunii, astfel
cum prevede articolul 291 alineatul (2) din TFUE (acte de punere în
aplicare).
Cu privire la adoptarea Regulamentului (UE)
nr. 182/2011, Comisia a făcut următoarea declarație:
„Comisia va analiza toate actele legislative
în vigoare care nu au fost adaptate la procedura de reglementare cu control
înainte de intrarea în vigoare a Tratatului de la Lisabona, pentru a stabili
dacă instrumentele respective trebuie adaptate la regimul actelor delegate
introdus de articolul 290 din Tratatul privind funcționarea Uniunii
Europene. Comisia va face propunerile necesare cât mai repede posibil, dar nu
mai târziu de datele menționate în calendarul indicativ anexat la prezenta
declarație[1].”
În acest context, Regulamentul (CE) nr. 1100/2007
trebuie aliniat la noile norme din TFUE. Competențele conferite în prezent
Comisiei prin regulamentul în cauză trebuie reclasificate în
competențe delegate și competențe de executare.
Prin urmare, Comisiei trebuie să i se
confere competența de a adopta acte delegate cu scopul de a lua
măsuri pentru remedierea unei scăderi semnificative a prețurilor
medii practicate pe piață pentru anghila folosită pentru
repopulare comparativ cu prețurile practicate în cazul anghilei folosite
în alte scopuri. 
De asemenea, Comisiei trebuie să i se
confere competența de a adopta acte de punere în aplicare privind
aprobarea planurilor de gestionare a rezervelor de anghilă de către
Comisie pe baza datelor științifice și tehnice.
Articolul 9 alineatul (3) prevede adoptarea de
către Consiliu a unor măsuri alternative pentru a atinge
nivelurile-țintă de evadare. Prin urmare, actualul text conferă
Consiliului competența de a modifica aceste elemente neesențiale ale
regulamentului. O astfel de procedură de luare a deciziilor nu mai este
posibilă în temeiul TFUE și respectiva dispoziție trebuie
eliminată.
Articolul 1 alineatul (2) din regulament a
devenit caduc deoarece prin Decizia 2008/292/CE a Comisiei din 4 aprilie 2008[2] s-a stabilit că Marea
Neagră și sistemele hidrografice legate de aceasta nu constituie
habitat natural pentru anghila europeană în sensul respectivului
regulament. Prin urmare, dispoziția respectivă trebuie
eliminată. 
În plus, articolul 3 din regulament a devenit
caduc deoarece Decizia 2009/310/CE a Comisiei din 2 aprilie 2009[3] a aprobat cererile depuse de
Cipru, Malta, Austria, România și Slovacia pentru a fi scutite de
obligația de a întocmi un plan de gestionare a rezervelor de anghilă.
Nu există nicio cerere în curs de examinare cu privire la scutirea de
această obligație. Prin urmare, dispoziția respectivă
trebuie eliminată. 
2.           REZULTATELE CONSULTĂRILOR CU
PĂRȚILE INTERESATE ȘI ALE EVALUĂRII IMPACTULUI
Consultarea părților interesate
și evaluarea impactului nu au fost necesare.
3.           ELEMENTELE JURIDICE ALE PROPUNERII
·      Rezumatul acțiunii propuse
Principala acțiune juridică este de
a identifica competențele conferite Comisiei prin Regulamentul (CE) nr. 1100/2007
al Consiliului și de a le clasifica drept competențe delegate sau de
executare.
·      Temei juridic
Articolul 43 alineatul (2) din Tratatul
privind funcționarea Uniunii Europene.
·      Principiul subsidiarității
Propunerea intră în sfera
competenței exclusive a Uniunii Europene.
·      Principiul proporționalității
Propunerea modifică măsurile care
există deja în Regulamentul (CE) nr. 1100/2007, prin urmare, nu este pus
în discuție principiul proporționalității.
·      Alegerea instrumentului
Instrumentul propus: Regulament al
Parlamentului European și al Consiliului. 
Alte mijloace nu ar fi adecvate din
următorul motiv: un regulament trebuie modificat printr-un alt regulament.
4.           IMPLICAȚIILE BUGETARE
Măsura nu presupune cheltuieli
suplimentare pentru Uniune.
2012/0201 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
de modificare a Regulamentului (CE) nr.
1100/2007 al Consiliului de instituire a unor măsuri pentru regenerarea
rezervelor de anghilă europeană
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 43 alineatul (2),
având în vedere propunerea Comisiei Europene,
având în vedere avizul Comitetului Economic
și Social European, 
după transmiterea proiectului de act
legislativ către parlamentele naționale,
hotărând în conformitate cu procedura
legislativă ordinară,
întrucât:
(1)       Regulamentul (CE) nr. 1100/2007
al Consiliului[4]
conferă Comisiei competențe în vederea punerii în aplicare a unor
dispoziții din respectivul regulament.
(2)       Ca urmare a intrării în
vigoare a Tratatului de la Lisabona, competențele conferite Comisiei în
temeiul Regulamentului (CE) nr. 1100/2007 trebuie aliniate la
dispozițiile articolelor 290 și 291 din Tratatul privind
funcționarea Uniunii Europene.
(3)       Pentru a aplica anumite
dispoziții din Regulamentul (CE) nr. 1100/2007, trebuie să i se
delege Comisiei competența de a adopta acte legislative în conformitate cu
articolul 290 din Tratatul privind funcționarea Uniunii Europene în
ceea ce privește luarea de măsuri în vederea soluționării
unei scăderi semnificative a prețurilor medii practicate pe
piață pentru anghila folosită pentru repopulare comparativ cu
prețurile practicate în cazul anghilei folosite în alte scopuri. 
(4)       Este deosebit de important ca
Comisia să desfășoare consultări adecvate în etapa
pregătitoare a adoptării actelor delegate, inclusiv la nivel de
experți. 
(5)       În momentul pregătirii
și elaborării actelor delegate, Comisia trebuie să garanteze
transmiterea simultană, promptă și adecvată a documentelor
relevante către Parlamentul European și Consiliu. 
(6)       Pentru a se asigura
condiții uniforme de punere în aplicare a dispozițiilor din
Regulamentul (CE) nr. 1100/2007 privind aprobarea planurilor de gestionare a
rezervelor de anghilă de către Comisie pe baza datelor
științifice și tehnice, trebuie să i se confere Comisiei
competențe de executare. Competențele respective trebuie exercitate
în conformitate cu Regulamentul (UE) nr. 182/2011 al Parlamentului
European și al Consiliului din 16 februarie 2011 de stabilire a normelor
și principiilor generale privind mecanismele de control de către
statele membre al exercitării competențelor de executare de
către Comisie[5].
(7)       Comisia nu va fi în
măsură să raporteze Parlamentului European și Consiliului
cu privire la măsurile referitoare la repopulare, inclusiv la evoluția
prețurilor de piață până la 1 iulie 2011, din cauza
transmiterii cu întârziere de către unele state membre a
informațiilor relevante. Termenul limită pentru raportul în
cauză trebuie, prin urmare, amânat pentru 31 decembrie 2012. 
(8)       Textul actual al regulamentului
privind competența de a adopta măsuri alternative pentru atingerea
obiectivelor de evadare conferă Consiliului competența de a modifica
acest element neesențiale al regulamentului. Dat fiind că o astfel de
procedură de luare a deciziilor nu mai este posibilă în temeiul TFUE,
dispoziția respectivă trebuie eliminată.
(9)       Prin Decizia 2008/292/CE a
Comisiei din 4 aprilie 2008[6]
s-a stabilit că Marea Neagră și sistemele hidrografice legate de
aceasta nu constituie habitat natural pentru anghila europeană în sensul
regulamentului. Prin urmare, articolul 1 alineatul (2) din regulament a devenit
caduc și trebuie eliminat. 
(10)     Decizia 2009/310/CE a Comisiei
din 2 aprilie 2009[7]
a aprobat cererile depuse de Cipru, Malta, Austria, România și Slovacia
pentru a fi scutite de obligația de a întocmi un plan de gestionare a
rezervelor de anghilă. Nu există nicio cerere în curs de examinare cu
privire la scutirea de această obligație. Prin urmare, articolul 3
din regulament a devenit caduc și trebuie eliminat. 
(11)     Regulamentul (CE) nr. 1100/2007
trebuie, prin urmare, modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CE) nr. 1100/2007 se
modifică după cum urmează:
(1)              
La articolul 1, alineatul (2) se elimină. 
(2)              
Articolul 3 se elimină. 
(3)              
La articolul 5, alineatul (1) se înlocuiește
cu următorul text: 
„1.        Planurile de gestionare a
rezervelor de anghilă sunt aprobate de Comisie prin intermediul unor acte
de punere în aplicare adoptate în conformitate cu procedura de examinare
menționată la articolul 12b alineatul (2)”
(4)              
La articolul 7, alineatele (6) și (7) se
înlocuiesc cu următorul text:
„6. În cazul unei scăderi semnificative a
prețurilor medii practicate pe piață pentru anghila
folosită pentru repopulare comparativ cu prețurile practicate în
cazul anghilei folosite în alte scopuri, statele membre vizate informează
Comisia cu privire la acest lucru. Comisia, prin intermediul unor acte delegate
adoptate în conformitate cu articolul 12a și pentru a soluționa
situația, poate reduce temporar procentele de anghilă folosită
pentru repopulare menționate la alineatul (2).
7. Comisia prezintă un raport
Parlamentului European și Consiliului cel târziu până la 31 decembrie
2012 și evaluează măsurile referitoare la repopulare, inclusiv
evoluția prețurilor de piață.”
(5)              
La articolul 9, alineatul (3) se elimină.
(6)              
Se introduc următoarele articole 12a și 12b:
„Articolul 12a 
Exercitarea
delegării
1.           Se conferă Comisiei
competența de a adopta acte delegate, sub rezerva condițiilor
stabilite la prezentul articol. 
2.           Delegarea de competențe
menționată la articolul 7 alineatul (6) este conferită pentru o
perioadă de timp nedeterminată.
3.           Delegarea competențelor
menționată la articolul 7 alineatul (6) poate fi revocată în
orice moment de Parlamentul European sau de Consiliu. Decizia de revocare pune
capăt delegării de competențe specificate în respectiva decizie.
Aceasta produce efecte începând cu ziua următoare datei publicării
deciziei în Jurnalul Oficial al Uniunii Europene sau la o dată
ulterioară specificată în decizie. Decizia nu aduce atingere
valabilității niciunuia dintre actele delegate deja în vigoare. 
4.           Imediat ce adoptă un act
delegat, Comisia îl notifică simultan Parlamentului European și
Consiliului. 
5.           Un act delegat adoptat în
temeiul articolului 7 alineatul (6) intră în vigoare numai dacă
Parlamentul European și Consiliul nu au formulat nicio obiecție în
termen de două luni de la notificarea actului către Parlamentul
European și Consiliu, sau în care, înainte de expirarea acestui termen,
atât Parlamentul European, cât și Consiliul au informat Comisia că nu
au obiecții. Respectivul termen se prelungește cu două luni
la inițiativa Parlamentului European sau a Consiliului.
Articolul 12b
Procedura comitetelor
1.           Comisia este asistată de
Comitetul pentru pescuit și acvacultură instituit prin articolul 30
din Regulamentul (CE) nr. 2371/2002. Comitetul reprezintă un comitet în
sensul definiției din Regulamentul (UE) nr. 182/2011. 
2.           Atunci când se face trimitere
la prezentul alineat, se aplică articolul 5 din Regulamentul (UE) nr. 182/2011.”
Articolul 2
Prezentul regulament intră în vigoare în
a 20-a zi de la data publicării în Jurnalul Oficial al Uniunii Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
Pentru Parlamentul European,                     Pentru
Consiliu,
Președintele                                                  Președintele
[1]               JO L 55, 28.2.2011, p. 19.
[2]               JO L 98, 10.4.2008, p. 14.
[3]               JO L 91, 3.4.2009, p. 23.
[4]               JO L 248, 22.9.2007, p. 17. 
[5]               JO L 55, 28.2.2011, p. 13.
[6]               JO L 98, 10.4.2008, p. 14.
[7]               JO L 91, 3.4.2009, p. 23.